Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 474/15)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Kangra tea”

EU-nro: PGI-IN-672 – 25.1.2008

SAN ( ) SMM (X)

1. [SAN:n tai SMM:n] nimi tai nimet

”Kangra tea”

2. Jäsenvaltio tai kolmas maa

Intia

3. Maataloustuotteen tai elintarvikkeen kuvaus

3.1. Tuotelaji

Luokka 1.8 Muut liitteeseen I kuuluvat tuotteet (mausteet jne.)

3.2. Kuvaus 1 kohdassa nimetystä tuotteesta

”Kangra tea” on Kangran laaksossa (Himachal Pradeshin osavaltio, Intia) viljellyn Camellia sinensis -lajin lehdistä, silmuista ja nuorista varsista tuotettu tee.

Tässä hakemuksessa Kangran laakson olisi katsottava tarkoittavan tämän hakemuksen kohdassa 4 määriteltyä aluetta.

Kangra tea -teepensaan pääominaisuudet ovat seuraavat:

— monivartinen runko,

— kapeat lehdet.

”Kangra tee” -pensaat istutetaan Kangran laaksossa kasvatetuista siemenistä ja muista alueen valikoiduista lajikkeista.

Kangra tea -teen makuprofiilissa on selkeän pähkinäisiä, talvivihreitä, puumaisia ja kukkaisia aromeja. Kangra tea -tuotteilla on makea jälkimaku.

”Kangra tea” on väriltään vaalea täyteläisen makuinen tee.

Kangra tea -lehdet sisältävät jopa 13 prosenttia katekiinia ja jopa 3 prosenttia kofeiinia ja aminohappoja, kuten teaniinia, glutamiinia ja tryptofaania.

Kokonaisfenolipitoisuus on 198–230 mg/gm.

Kokonaisantioksidanttipitoisuus on 196–223 mg/gm.

Kangran laaksossa tuotetaan seuraavia teelaatuja: vihreä, oolong, valkoinen ja perinteinen musta.

Kangra tea -teelaatujen laatuluokitus:

— Perinteinen musta ”Kangra tea”: — SFTGFOP: Super Fine Tippy Golden Flowery Orange Pekoe — FTFGOP: Fine Tippy Flowery Golden Orange Pekoe — TGFOP: Tippy Golden Flowery Orange Pekoe — GFOP: Golden Flowery Orange Pekoe — GOF: Golden Orange Fannings — FOF: Flowery Orange Fannings

”OP” on teelaatu, joka valmistetaan kokonaisista lehdistä. Kokonaisista lehdistä ja kärkisilmuista valmistetulla ”FOP”-teelaadulla on kukkainen aromi.

”TGFOP” -teelaadussa on kokonaisia lehtiä ja paljon kultaisia kärkisilmuja. Kultaisia kärkisilmuja saadaan, kun herkät (aukeamattomat) kärkisilmut poimitaan varovasti ja prosessoidaan huolellisesti. Tämä teelaatu on siis valmistettu kokonaisista lehdistä ja suuresta määrästä kullankeltaisia kärkisilmuja.

Fannings-teelaatu tarkoittaa teehiukkasista valmistettua teetä, ja sitä kuvataan ulkonäön (GOF) tai aromin (FOF) perusteella.

— Oolong ”Kangra tea”:

Oolong-teetä varten poimitaan latvaversot ja kaksi ylälehteä, ja sen tuotantoprosessissa keskeytetään hapettavien entsyymien toiminta.

— Valkoinen ”Kangra tea”:

Valkoinen tee valmistetaan tavallisesti hopeaneulasiksi kutsutuista neulasmaisista kärkisilmuista.

— Vihreä ”Kangra tea”: — Whole leaf tea (kokonaiset teelehdet): Lachha (LACHHA),Young Hyson (YH) ja Fine Young Hyson (FYH) — Broken (rikotut teelehdet): Mongra (MONGRA), Mashdana (MASHDANA), Gun Powder (GP), Hyson (H) ja Fine Hyson (FH) — Fanning (teehiukkaset): Soumee (SOUMEE), Twanky (TWANKY) — Dust (teepöly): Dust (DUST)

Fine Young Hyson -tee valmistetaan varovasti käsin poimituista silmuista ja nuorista teelehdistä.

Gun Powder -tee ei ole Broken-laatua, vaan tee on saanut nimensä muotonsa perusteella. Teekasvin kärkisilmuista ja nuorista lehdistä rullatut pienet teepallot muistuttavat muodoltaan ruutijyviä.

Fannings-teelaatu tarkoittaa teehiukkasista valmistettua teetä.

Dust-teelaatu on valmistettu teepölystä, joka läpäisee siivilän, jonka silmäkoko on juuri numeroa 20 suurempi.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

”Kangra tea” valmistetaan yksinomaan Kangran alueella viljellyn Camellia sinensis -teepensaan lehdistä, silmuista ja nuorista varsista, sellaisina kuin ne on määritelty tämän asiakirjan 4 kohdassa.

Kangra tea -teen tuotannossa sallittuja teelajikkeita koskevien rajoitusten tarkoituksena on varmistaa Kangran alueella yhtäjaksoisesti vuosikymmeniä valmistetun tuotteen aitous.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Teen viljely, korjuu ja jalostus olisi tehtävä asianomaisella alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Laatuluokat merkitään teepaketteihin, ja laatuluokituksen tarkoituksena on auttaa loppukuluttajia erottamaan toisistaan Kangra tea -teen eri laadut.

Edellä 3.2 kohdassa kuvattujen Kangra tea -teelaatujen lisäksi pakkaukset varustetaan Kangra tea -logolla.

4. Maantieteellisen alueen tarkka rajaus

Kangra tea -teetä tuotetaan läntisellä Himalajalla Dhauladhar-vuorijonon rinteillä seuraavilla alueilla:

— Palampur, Baijnath, Kangra, Dharmsala Kangran piirikunnassa

— Jogindernagar Mandin piirikunnassa ja

— Bhatiyat Chamban piirikunnassa.

5. Yhteys maantieteelliseen alueeseen

Pyyntö rekisteröidä ”Kangra tea” SMM-tuotteeksi perustuu tuotteen ominaisuuksiin ja laatuun.

5.1. Maantieteellisen alueen erityisyys

Kangran alueella, sellaisena kuin se on määritelty tässä hakemuksessa, on hyvin erityiset maantieteelliset olosuhteet lumipeitteisen Dhauladhar-vuorijonon rinteillä Himalajan vuoristossa. Alueen erityispiirteisiin kuuluu muun muassa se, että kaikki teeviljelmät sijaitsevat 900–1 400 metrin korkeudessa.

Kangran alueella sataa vuosittain paljon. Dharmshalan kaupungissa ja sitä ympäröivillä alueilla sataa toiseksi eniten Intiassa heti Meghalayan osavaltiossa sijaitsevan Mawsynramin jälkeen. Dharmshalan keskimääräinen sademäärä on 270–350 cm vuodessa.

”Kangra tea” valmistetaan kokonaisista lehdistä erittäin tehokkaalla perinteisellä menetelmällä, minkä ansiosta Kangra Tea -tuotteiden teelehdet sisältävät erittäin paljon polyfenoleja (katekiineja).

5.2. Tuotteen erityisyys

Kangra tea -tuotteille ominainen maku on erilainen kuin muilla teillä maailmassa. Muihin verrattuna ”Kangra tea” sisältää enemmän pyratsiineja (2,5-dimetyylipyratsiinia, etyylipyratsiinia, 2-etyyli-6-metyylipyratsiinia), mikä saa aikaan pähkinäisen aromin, sekä metyylisalisylaattia ja α- ja β-ioneeneja, minkä ansiosta Kangra tea -teen makuprofiilissa on talvivihreitä, puumaisia ja kukkaisia aromeja. Kangra tea -tuotteilla on makea jälkimaku.

Verrattuna muihin perinteisiin teelaatuihin maailmassa ”Kangra tea” on maultaan täyteläisempi ja väriltään vaalea.

Epigallokatekiinigallaatin suhde Kangran alueella viljeltyjen teiden katekiiniprofiileissa on suurempi, minkä ansiosta ne ovat täyteläisempiä. Muita suurempi epigallokatekiinigallaattipitoisuus johtuu teepensaiden maantieteellisestä sijainnista.

Teepensaiden perimää on tutkittu molekyylimarkkereiden avulla, minkä tuloksena on todettu, että Kangran alueella viljellyt teelajikkeet muodostavat oman ryhmänsä.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Edellä mainittu Kangra tea -laatu perustuu ennen kaikkea sen maantieteelliseen alkuperään Himalajan vuoristossa Dhauladhar-vuorijonon alarinteillä Kangran laaksossa. Ainutlaatuiset maantieteelliset ja ilmastolliset olosuhteet ja hapan maaperä, jonka pH-arvo on 4–5,5, vaikuttavat merkittävästi siihen, ja lopputuloksena on maistuva ja muista erottuva teejuoma.

Kangra tea -teen erityinen suutuntuma johtuu epigallokatekiinigallaatin suhteesta katekiineihin, mikä on Kangran alueen maantieteellisen sijainnin ansiota. Alueen maantieteellinen sijainti on 32,1°N, 76,27°E ja korkeus merenpinnan yläpuolella on 900–1 400 metriä. Vuorten rinteillä olevien viljelymaiden pH-arvo on 4–5,5 ja sademäärä 270–350 cm. Kaikki nämä tekijät vaikuttavat yhdessä tuotteen sisältämien erilaisten fytokemikaalien tuotantoon.

Teen maun ja makean jälkimaun kehittyminen johtuu teekasvin tuottamista typpeä sisältävistä teeyhdisteistä, mihin puolestaan vaikuttavat alueen sijainti 900–1 400 metrin korkeudessa ja runsas vuotuinen 270–350 cm:n sademäärä. Nämä erityiset ilmasto-olosuhteet edistävät teen erityisen maun ja sille tunnusomaisten yhdisteiden kehittymistä.

Kangra tea -teelehtien ominaisuudet ja erityisesti katekiinipitoisuus säilyvät, koska teetä tuotetaan lehdistä erittäin tehokkaalla perinteisellä menetelmällä.

Kangra tea -teen historia alkoi vuonna 1849 Brittiläisen Intian aikakaudella. Tuolloin Botanical Tea Gardens -teepuutarhan ylitarkastajana oli tohtori Jameson, jonka mielestä alue sopi hyvin teen viljelyyn. Hän aloitti ensimmäisenä teen kaupallisen tuotannon vuonna 1852. ”Kangra tea” sai tunnustukseksi erinomaisuudestaan kultamitalin vuonna 1886 Lontoossa ja hopeamitalin vuonna 1895 Amsterdamissa pidetyissä kansainvälisissä näyttelyissä.

Kangran laakso tuottaa tunnetusti korkealaatuista teetä (vihreää, perinteistä mustaa, valkoista ja oolong-teetä), jonka ainutlaatuinen tuoksu yhdistyy pitkään viipyilevään makeaan jälkimakuun.

Eritelmän julkaisutiedot

—

(1) EUVL L 343, 14.12.2012, s. 1.